**Cesvaines novada pašvaldības 2017.gada budžeta paskaidrojuma raksts**

     Cesvaines novada pašvaldības 2017.gada budžets atspoguļo pašvaldības iespējas veikt tai ar likumu „Par pašvaldībām” uzliktos pienākumus, un tas ir sastādīts saskaņā ar likuma „Par pašvaldības budžetiem” prasībām un saskaņā ar pašvaldības nolikumu „Nolikums par pašvaldības gada budžeta sastādīšanu, apstiprināšanu un izpildi”. 2017.gada budžets dod iespēju domei uzturēt pašvaldības pakļautības institūcijas, tas dod iespēju pildīt funkcijas, daļu ieguldot arī attīstībā. Tas ir īpašs ar to, ka ir paredzēti realizēt vairāki lieli pašvaldības projekti.

 Cesvaines pašvaldība, plānojot 2017.gada budžetu, rēķinās, ka darbu turpinās visas iepriekš izveidotās pašvaldības institūcijas. Ir paredzēts, ka darbu turpinās arī iepriekš izveidotais Valsts un pašvaldību vienotais klientu apkalpošanas centrs, kurā pašvaldības iedzīvotāji varēs pieteikt pakalpojumus, saņemt konsultācijas par e-pakalpojumiem un informāciju par septiņām valsts iestādēm.

 2017.gadā ir paredzēts sākt vairākus finansiāli ietilpīgus projektus, kas tiks realizēti saskaņā ar Cesvaines novada Attīstības plānu. Paredzēts:

1) uzbūvēt sporta zāli pie vidusskolas, ar kopīgo finansējumu 692 031 *euro*, kuram 50 000 *euro* valsts ir paredzējusi savā budžetā, bet par pārējo summu jāņem aizņēmums Valsts kasē;

2) sākt Cesvaines pils centrālās daļas jumta atjaunošanu. Kontroltāme ir ap 1 100 000 *euro*, kura Eiropas Savienības finansējums ir 750 000 *euro*;

3) atjaunot Pils ielas 2 (staļļu) jumtu, kurai piešķirts Eiropas Savienības finansējums 40 000 *euro*;

4) izbūvēt Brīvības ielas posmu no apbraucamā ceļa līdz Antragiem, kura plānotās izmaksas ir ap 279 000 *euro*, no kurām 178 000 *euro* ir Eiropas Savienības fondu līdzfinansējums.

 2017.gadā paredzēts realizēt arī mazākus projektus:

1) Cesvaines bibliotēkas krājuma mēbeļu atjaunošana. Kopīgās projekta izmaksas ir 18 000 *euro*, kur 11 200 *euro* ir Eiropas Savienības līdzfinansējums;

2) Tautastērpu iegāde kultūras nama kolektīviem. Kopīgās projekta izmaksas ir 19 998 *euro*, kur 13 998 *euro* ir Eiropas Savienības līdzfinansējums;

3) Pils ielas projektēšana, izmaksas ir 17 661 *euro*;

4) Grants ceļu projektēšanas, izmaksas ir 28 072 *euro*.

      Lai sastādītu 2017.gada budžetu, tika ņemts vērā fakts, ka valsts ir paredzējusi, ka Cesvaines pašvaldība 2017.gadā saņem 1 176 634 *euro* no iedzīvotāju ienākuma nodokļa un 461 900 *euro* no pašvaldību finanšu izlīdzināšanas fonda. Ieņēmumi no nekustamā īpašuma nodokļa plānoti 118 806 *euro,* ieņēmumi izglītības funkcijas nodrošināšanai 137 000 *euro*, nenodokļu ieņēmumi 5 930 *euro*, bet pārējie budžeta iestāžu ieņēmumi 125 215 *euro*.

 Pēc līdzekļu veidiem mēķfinansējuma lielāko daļu sastāda finansējums izglītībai – 522 499 *euro*, bet ir arī valsts dotācija brīvpusdienām – 19 000 *euro,* Eiropas savienības fondu projektam “Algotie pagaidu sabiedriskie darbi” – 11 869 *euro*, Valsts un pašvaldību vienotā klientu apkalpošanas centra izveidei – 6900 *euro*, asistenta pakalpojumu nodrošināšanai sociālā jomā – 2088 *euro..*

 Pašvaldības budžeta ieņēmumu daļā norādīts naudas līdzekļu atlikums pamatbudžetā gada sākumā 228 903 *euro*, naudas atlikums speciālajā budžetā 9800 *euro*, ziedoto līdzekļu atlikums 8321 *euro*.

 Kopumā pašvaldība 2017.gadu sagaidīja ar izpildītām iepriekšējā gada finansiālajām saistībām. Savukārt, fiziskās un juridiskās personas pašvaldībai gadu mijā bija parādā 47 674 *euro*, no tā nekustamā īpašuma nodoklis 30 534 *euro.*

     Budžetā visvairāk līdzekļu ir paredzēts izglītībai, kopumā 2 225 226 *euro*. No minētās summas pirmsskolas izglītībai ir paredzēti 312 489 *euro*, profesionālās ievirzes izglītībai (Mūzikas un mākslas skolai) 85 023 *euro*. Pārējā summa 1 827 714 *euro* ir paredzēta pamata un vidējai izglītībai, tai skaitā skolas sporta zāles būvniecībai.

    Kultūras vajadzībām (kultūras nams, bibliotēkas, pils uzturēšana, pašvaldības laikraksts “Cesvaines Ziņas”, Bērnu un jauniešu centrs) ir paredzēti 342 435 *euro*, sociālajai aizsardzībai - 328 711 *euro*, vispārējai pašvaldības lēmējvaras un izpildinstitūciju nodrošināšanai - 234 176 *euro,* teritorijas un mājokļu apsaimniekošanai 135 068 *euro.*   Pašvaldības līdzfinansējums aģentūras “Cesvaines tūrisma centrs” darbības nodrošināšanai ir 9 000 *euro*.

      2017.gadā plānotā sociālo pabalstu summa ir 34 250 *euro*, palielinājušies plānotie maksājumi par bērniem, kas ievietoti audžuģimenēs. Lai atbalstītu trūcīgas personas ar bērniem un daudzbērnu ģimenes, pašvaldība paredzējusi brīvpusdienas trūcīgo ģimeņu bērniem un noteikusi 50% atlaidi ēdināšanas maksai par pusdienām daudzbērnu ģimeņu bērniem vidusskolā, internātpamatskolā un pirmsskolā.

     2017.gadā, tāpat kā iepriekš, ir plānoti līdzekļi 1000 *euro*, kas paredzēts kā līdzfinansējums kultūras un sporta pasākumiem Cesvaines novadā*.* Tāpat kā iepriekšējos gadus, ir paredzēts finansējums, lai varētu atbalstīt kultūras un sporta pārstāvjus, ja tie nes Cesvaines vārdu pasaulē. Savukārt, neparedzētiem gadījumiem pašvaldības budžetā ir atvēlēti 5 000 *euro.*

   Plānots SIA „Cesvaines komunālie pakalpojumi” pamatkapitālā ieguldīt ap 11 000 *euro,* tādējādi atbalstot ūdenssaimniecības kredīta atmaksu.

   Finanšu līdzekļu sadalījums pašvaldību institūcijām ir atspoguļots pašvaldības budžeta skaitļu tabulās. Kopsummā 2017.gada domes pamatbudžeta ieņēmumu daļas plāns ir 3 395 148 *euro*, bet izdevumu – 4 322 311 *euro.*

 Kredītprocentu atmaksai 2017.gadā plānoti 1453 *euro,* bet pamatsummas atmaksai 105 022 *euro,* bet aizņemties projektu realizācijai plānojam 861 000 *euro.*

    Sākot 2017.gadu, pašvaldībai ir aizņēmumu līgumi ar atlikušo kopīgo pamatsummu 884 524 *euro:*

1. Cesvaines pils labā spārna atjaunošanai ar atlikušo pamatsummu 88 787 *euro;*
2. Skolas būvniecībai ar atlikušo pamatsummu 153186 *euro*;
3. Ūdenssaimniecības projektam ar atlikušo pamatsummu 53 898 *euro;*
4. Cesvaines vidusskolas veikto darbu apmaksai ar atlikušo

 pamatsummu 304 054 *euro;*

1. Tautas nama un bibliotēkas renovācijai ar atlikušo pamatsummu 13 856 *euro;*
2. Tautas nama ēkas rekonstrukcija daļēji izbūvējot mansardu ar atlikušo pamatsummu 89 015 *euro;*
3. KPFI projekta „Energoefektivitātes paaugstināšana Cesvaines pašvaldības administratīvajā ēkā īstenošanai” ar atlikušo pamatsummu 101 698 *euro;*
4. Pirmsskolas ēkas apkures sistēmas vienkāršotā renovācija ar atlikušo pamatsummu 29 774 *euro;*
5. siltumtrases no Cesvaines internātpamatskolas katlu mājas līdz centralizētajai siltumtrasei izbūve ar atlikušo pamatsummu 50 256 *euro*.

Pašvaldība projektu realizācijas nodrošināšanai ir sniegusi galvojumus kapitālsabiedrību aizņēmumiem:

1. SIA “AP Kaudzītes” projekta “Atkritumu apglabāšanas poligona “Kaudzītes” infrastruktūras attīstības 2.kārta - neatmaksātā pamatsumma 19 939 *euro*;
2. SIA „Cesvaines komunālie pakalpojumi” Kohēzijas fonda projekta “Ūdenssaimniecības pakalpojumu attīstība Cesvainē” īstenošanai, neatmaksātā pamatsumma ir 74 056 *euro.*

    Speciālo budžetu veido vides aizsardzības fonds, autoceļu fonds un zivju fonds.

   Autoceļu fonda ieņēmumi ir līdzīgi kā pagājušā gadā, un tie 2017.gadā ir 126 927 *euro* un izdevumi 128 374 *euro*. Līdztekus budžetam tiek apstiprināta Ceļu un ielu fonda vidējā termiņa programma, kas atspoguļo pašvaldības ceļu un ielu pārvaldīšanas un uzturēšanas darbu finansējumu trijiem gadiem. Līdzekļu daudzums ir pietiekošs tikai ceļu un ielu uzturēšanai nevis kapitāliem darbiem. Iespējamo darbu apjoms atkarīgs no finansējuma, ko vajadzēs izlietot ceļu un ielu uzturēšanai ziemā, kad ceļi tiek tīrīti un kaisīti pēc reālās nepieciešamības.

    Vides aizsardzības fonda līdzekļi ir salīdzinoši nelieli – 6300 *euro* ieņēmumos un 14 519 *euro* izdevumos, un tie plānoti pašvaldības karjeru izpētei un dokumentu sakārtošanai, kā arī pasākumiem saistībā ar vides aizsardzību.

    Kopumā speciālajā budžetā plānoti ieņēmumi 133 227 *euro* (t.sk., zivju fonds) un izdevumi 143 027 *euro.*

2017.gada 9.februārī

Cesvaines novada domes priekšsēdētājs                                       V.Špats